pexels.com  Il-President tal-Istati Uniti, Joe Biden wiegħed li jnaqqas bin-nofs l-emissjonijiet tal-greenhouse gas sal-2030 mil-livelli tal-2005, waqt il-bidu ta' summit globali dwar il-klima biex jagħmel pressjoni lil min iniġġes biex iġib l-emissjonijiet tagħhom konformi mal-ftehim internazzjonali. Biden, fl-indirizz tal-ftuħ tas-summit ta' jumejn li qed jiġi ospitat virtwalment mill-White House, il-Ħamis qal li "l-ispiża tan-nuqqas ta' azzjoni tkompli tiżdied." Biden talab lill-akbar ekonomiji tad-dinja biex jissieħbu mall-Istati Uniti u jżidu l-ġlieda kontra t-tibdil fil-klima. "L-ebda nazzjon ma jista' jsolvi din il-kriżi waħdu, u dan is-summit hu pass fit-triq lejn futur sigur, prosperu u sostenibbli," qal. Diversi pajjiżi oħra żiedu l-wegħdiet tagħhom il-Ħamis. Il-Ġappun ħabbar pjanijiet biex inaqqas l-emissjonijiet 46% taħt il-livelli tal-2013 sal-2030. Il-Kanada qalet li se timmira li tnaqqas l-emissjonijiet b'40%-45% sal-2030 taħt il-livelli tal-2005. Il-President taċ-Ċina Xi Jinping tenna l-għan tal-pajjiż li jilħaq l-ogħla produzzjoni ta' CO2 qabel l-2030. U l-Kanċillier Ġermaniż Angela Merkel enfasizzat il-kompitu herculean quddiem id-dinja kollha, u sejħet il-ġlieda kontra t-tibdil fil-klima "xejn anqas minn trasformazzjoni sħiħa fil-mod kif nagħmlu n-negozju." Filmat: Il-webinar ta' Newsbook – 'Give Me a Break'